Iga Abbey Abdul Karim waje mu itsinda ryavuye muri Uganda aje mu irushanwa ryo gusoma korowani riri kubera mu Rwanda avuga ko kuba hari ikibazo cy'umubano utari mwiza hagati y'u Rwanda na Uganda bitigeze bigira ingaruka ku mubano w'Abayisilamu mu bihugu byombi.
Avuga kandi ko Abanyarwanda baba Uganda n'abaturage ba Uganda babanye neza muri rusange ngo ikibazo kiba hagati y'abanyapolitiki.
Yavuze kandi ashima ko baje mu Rwanda bakemerwa kwinjira mu Rwanda nta nkomyi.
Iga asaba abandi banyamadini kwigira kuri Islam ntibajye bagirana amakimbirane na bagenzi babo n'ubwo haba hari impamvu za politiki zishobora gutuma abatuye ibihugu runaka bagira ibyo batumvikanaho.
Iga Abbey Abdul Karim ashima umutekano yabonye mu Rwanda kandi ngo n'iterambere yajyaga abona kuri televiziyo z'iwabo yararihasanze.
Ati " Reba imihanda mufite uko ari mwiza kandi mugira n'urugwiro. Nshima ko Perezida Paul Kagame yabateje imbere kandi mu gihe gito."
Sheikh Niyitanga Djamiru uyoboye igikorwa cyo kurushanwa mu gusoma korowani kiri kubera mu Rwanda ku nshuro ya munani, avuga ko kuba Abiyisilamu bariyongereye mu imibare nyuma ya Jenoside yakorewe Abatutsi byatewe n'uko birinze kuyishoramo.
Ati "Mu by'ukuri n'ubwo hari bamwe bake bivanze muri Jenoside ariko twirinze kubyivangamo cyane kuko twari tuzi ko ubuzima bw'umuntu ari ubw'agaciro cyane."
Ikindi avuga gituma abantu bagana Islam ngo ni uko yigisha, akenshi biba bishingiye ku nyandiko, atari amagambo gusa.
Umwe mu bashyitsi bakuru baje muri iki gikorwa aturutse muri Arabie Saoudite witwa Sheikh Khalid Al Hajaj yasabye urubyiruko rw'u Rwanda harimo y'Abasilamu kumva ko Igihugu bafite ubu ababyeyi babo bitigeze bakigira bityo ko bagomba gukorana n'abashinzwe umutekano bakakirinda.
Ati "Urubyiruko rw'u Rwanda rufite ingabire ababyeyi baryo batagize. Rukwiye gukorana n'abaruyobora bagateza Igihugu imbere."
Umwe mu bayobozi b'Abayisilamu waganiriye n'Umuseke yavuze ko imibare yerekana ko bari hagati ya 18% na 20% by'Abanyarwanda bose.
Jean Pierre NIZEYIMANA
UMUSEKE.RW